Kassiete - Wikipedia
Die Kassiete was ’n volk van die antieke Nabye Ooste wat van omstreeks 1595 v.C. tot die 12de eeu v.C. oor Babilonië geheers het ná die val van die Ou Babiloniese Ryk. ’n Ander naam vir hulle was waarskynlik Galzu.
Hulle het beheer oor Babilon oorgeneem nadat die Hetiete die stad in 1595 v.C. (of 1531 v.C.) verwoes het en ’n dinastie gevestig, eers in Babilon en daarna in Dur-Kurigalzu.
Die Kassiete was lede van ’n klein militêre aristokrasie, maar was doeltreffende heersers en plaaslik nie ongewild nie, en hul bewind van sowat 500 jaar het ’n noodsaaklike fondament gelê vir die ontwikkeling van die daaropvolgende Babiloniese kultuur. Die strydwa en perd, wat die Kassiete aanbid het, is in dié tyd vir die eerste keer in Babilonië gebruik.
Die Kassiete se taal is nog nie geklassifiseer nie. Wat bekend is, is dat dit nie verwant was aan óf die Indo-Europese óf die Semitiese óf ander Afro-Asiatiese tale nie en dit was moontlik ’n geïsoleerde taal. Sommige geleerdes stel egter ’n verband voor met die Horities-Urarteïese tale van Klein-Asië. Die aankoms van die Kassiete word egter verbind met die destydse migrasie van Indo-Europese volke. Verskeie Kassitiese leiers en gode het Indo-Europese name gehad, en dit is moontlik dat hulle oorheers is deur ’n Indo-Europese elite soos die Mitanni, wat oor die Horities-Urarteïessprekende Horiete van Klein-Asië regeer het.
Die eerste dinastie van Babilon het kort ná Hammoerabi al begin verval as gevolg van onder meer ’n inval van die Hetiete uit Anatolië. Die Kassiete (of Kossaeërs) uit Persië het die wanorde benut om gereelde strooptogte uit te voer.
Hulle is in vroeëre bronne al as vyande van Mesopotamië genoem, maar nou het hulle daarin geslaag om die mag oor te neem. Die magsoorname van die Kassiete is weer eens deur ’n assimilasieproses gevolg. Die Kassiete het die taal en kultuur van die onderworpe volke oorgeneem, met die gevolg dat daar geen breuk in die tradisie was nie.
’n Belangrike deel van die literêre en wetenskaplike tekste uit die Oud-Babiloniese Tyd het onder die Kassiete selfs wettige gesag verkry. Oorspronklike tekste uit hierdie tydperk is skaars en niksseggend. Dit is opvallend dat hoë amptenare van belasting vrygestel is. Dit kan afgelei word uit die sogenaamde kudurru's (fraai uitgevoerde klippe waarmee die landerye afgebaken is). Kopieë van die klippe is as bewysstukke in die tempel bewaar.
Die Kassiete het vanuit hul hoofstad (vermoedelik Dur Kurigalzu) net soos die Assiriërs diplomatieke betrekkinge met die Hetiete en die Egiptenare gehandhaaf.
↑ "The Old Hittite Kingdom". Encyclopædia Britannica Online. Encyclopædia Britannica, Inc. Besoek op 8 September 2012.
↑ 3,0 3,1 3,2 "The Kassites in Babylonia". Encyclopædia Britannica. Besoek op 8 September 2012.
↑ 4,0 4,1 "Kassite (people)". Encyclopædia Britannica. Besoek op 8 September 2012.
↑ 6,0 6,1 6,2 Myres, Sir John Lynton (1930). Who Were the Greeks?. University of California Press. p. 102.
↑ 7,0 7,1 7,2 MacHenry, Robert (1992). The new encyclopaedia Britannica: in 32 vol. Macropaedia, India - Ireland, Volume 21. Encyclopædia Britannica, Inc. p. 36. ISBN 0852295537.
↑ "Iranian art and architecture". Encyclopædia Britannica Online. Encyclopædia Britannica, Inc. Besoek op 8 September 2012.
↑ Piggot, Stuart (1970). Ancient Europe. Transaction Publishers. p. 81. ISBN 0202364186.
↑ "India: Early Vedic period". Encyclopædia Britannica Online. Encyclopædia Britannica, Inc. Besoek op 8 Julie 2015.
Wêreldspektrum, 1982, ISBN 0908409591, volume 18 146
Ontsluit van "https://af.wikipedia.org/w/index.php?title=Kassiete&oldid=1967385"
Die bladsy is laas op 1 April 2019 om 14:13 bygewerk.